PACIENTŲ PO INKSTO TRANSPLANTACIJOS ANTIKŪNŲ PRIEŠ ŽMOGAUS
LEUKOCITŲ ANTIGENUS KORELIACIJA SU LABORATORINIŲ IR
HISTOLOGINIŲ TYRIMŲ DUOMENIMIS
Authors: Steponavičiūtė Kristina , Mačionienė Ernesta , Jurgauskienė Laimutė , Miglinas Marius 
Published: January 2017

Reikšminiai žodžiai: anti-ŽLA antikūnai, inksto transplantato atmetimas, Luminex technologija.
Įvadas. Ūminis inksto transplantato atmetimas diagnozuojamas remiantis Banff kriterijais, į kuriuos įtraukti donorui specifiniai
antikūnai ir histologiniai radiniai. Antikūnai prieš žmogaus leukocitų antigenus (anti-ŽLA antikūnai), tarp jų ir donorui
specifiniai antikūnai, nustatomi Luminex technologija, kuri Vilniaus universiteto ligoninės Santariškių klinikose (VUL
SK) pradėta taikyti 2012 m. Mūsų atlikto tyrimo tikslas yra įvertinti anti-ŽLA antikūnų ryšį su histologiniais radiniais bei
paanalizuoti gydymo taktikos parinkimą atsižvelgiant į imunologinio ir histologinio tyrimo rezultatus pacientams po inksto
transplantacijos.
Tyrimo medžiaga ir metodai. Atliktas retrospektyvinis tyrimas VUL SK. Tiriamųjų grupę sudarė 65 pacientai, kuriems 2014–
2015 m. atlikta inksto transplantato biopsija bei imunologinis tyrimas (Luminex, kryžminės dermės mėginys limfocitotoksiniu
arba tėkmės citometrijos metodu) biopsijos metu. Į tyrimą pagal šiuos kriterijus įtrauktos 89 biopsijos.
Rezultatai. Iš 89 histologinių tyrimų gauti atsakymai: norma – 1 (1,1 proc.), transplantato atmetimas – 39 (43,8 proc.), lėtinė
nefropatija/glomerulopatija – 20 (22,5 proc), kita – 29 (32,6 proc.). Iš visų imunologinių tyrimų 46 buvo atlikti atrankine
Luminex techologija (iš jų 32 (69,6 proc.) buvo teigiami), 24 – specifiškumo Luminex technologija (iš jų 21 (87,5 proc.) buvo
teigiamas). Luminex teigiamoje grupėje histologiniai rezultatai pasiskirstė taip: ptc0 – 65 proc., ptc1 – 29,3 proc., ptc2 – 4,9
proc. (Luminex neigiamoje – ptc0 – 76,9 proc., ptc1 – 23,1 proc., ptc2 – 0 proc., p > 0,05); g0 – 61 proc., g1 – 29,3 proc.,
g2 – 7,3 proc., g3 – 2,4 proc. (Luminex neigiamoje grupėje – g0 – 84,6 proc., g1 – 15,4 proc., g2 and g3 – 0 proc., p >
0,05). Esant žymiam C4d teigiamumui (> 51 proc.), visais atvejais tiriant Luminex technologija gautas teigiamas atsakymas.
GFG biopsijos metu nuo bazinio GFG Luminex teigiamoje grupėje vidutiniškai sumažėjo 2,8 ± 10,3 ml/min/1,73 m2, o
Luminex neigiamoje grupėje vidutiniškai padidėjo 2,0 ± 12,2 ml/min/1,73 m2. GFG 3 mėn. po biopsijos Luminex teigiamoje
grupėje vidutiniškai padidėjo 10,6 ± 24,3 ml/min/1,73 m2, o Luminex neigiamoje grupėje vidutiniškai padidėjo 6,8 ±
24,3 ml/min/1,73 m2 (p > 0,05). Papildomas imunosupresinis gydymas Luminex teigiamoje ir Luminex neigiamoje grupėse
skirtas atitinkamai 53,7 proc. ir 38,5 proc. pacientų (p = 0,263), taip pat 92,1 proc. pacientų, kuriems histologiškai rastas
atmetimas, ir 28 proc., kuriems atmetimo nerasta (p = 0,000).
Išvados. Nors ir negauta statistiškai reikšmingo skirtumo, pastebima tendencija, jog Luminex teigiamoje grupėje dažniau
nustatytas glomerulitas, peritubulinis kapiliaritas bei C4d teigiamumas. Papildomas imunosupresinis gydymas pacientams
skirtas labiau atsižvelgiant į histologinius radinius nei į imunologinio tyrimo rezultatus.